b'\n_START_ARTICLE_\nJuozas Vareikis\n_START_SECTION_\nBiografija\n_START_PARAGRAPH_\nBaig\xc4\x99s Podolsko amat\xc5\xb3 mokykl\xc4\x85, dirbo gamykloje tekintoju. Nuo 1913\xc2\xa0m. dalyvavo bol\xc5\xa1evikiniame jud\xc4\x97jime. 1918\xc2\xa0m. sausio-kovo m\xc4\x97n. buvo Donecko-Krivoj Rogo baseino srities Vykdomojo komiteto sekretorius, socialinio apr\xc5\xabpinimo liaudies komisaras (dirbo kartu su Klimentu Voro\xc5\xa1ilovu)._NEWLINE_1918\xc2\xa0m. bir\xc5\xbeelio m\xc4\x97n.\xc2\xa0\xe2\x80\x93 1920\xc2\xa0m. rugpj\xc5\xab\xc4\x8dio m\xc4\x97n. RKP(b) Simbirsko gubernijos komiteto pirmininkas. \xc4\x8cia jis \xc5\xbeiauriai numal\xc5\xa1ino kairi\xc5\xb3j\xc5\xb3 eser\xc5\xb3 sukilim\xc4\x85 (apie \xc5\xa1\xc4\xaf J. Vareikio gyvenimo laikotarp\xc4\xaf sukurtas bendras \xe2\x80\x9eMosfilm\xe2\x80\x9c ir Lietuvos kino studijos filmas \xe2\x80\x9eDulk\xc4\x97s saul\xc4\x97je\xe2\x80\x9c, 1977\xc2\xa0m., re\xc5\xbe. Marijonas Giedrys). 1921\xe2\x80\x931923\xc2\xa0m. Baku Tarybos pirmininko pavaduotojas (\xc4\x8dia jo pastangomis prad\xc4\x97ta pirmojo SSRS tramvajaus statyba)._NEWLINE_Nuo 1923\xc2\xa0m. RKP(b) Kijevo gubernijos komiteto sekretorius, RKP (b) Vidurin\xc4\x97s Azijos biuro sekretorius, VKP(b) CK spaudos skyriaus ved\xc4\x97jas, \xc5\xbeurnalo \xe2\x80\x9e\xd0\x9c\xd0\xbe\xd0\xbb\xd0\xbe\xd0\xb4\xd0\xb0\xd1\x8f \xd0\xb3\xd0\xb2\xd0\xb0\xd1\x80\xd0\xb4\xd0\xb8\xd1\x8f\xe2\x80\x9c redaktorius, VKP(b) CK narys. Nuo 1928\xc2\xa0m. Centrin\xc4\x97s Juod\xc5\xbeemio zonos srities komiteto I-asis sekretorius, nuo 1934\xc2\xa0m. bir\xc5\xbeelio m\xc4\x97n. VKP(b) Vorone\xc5\xbeo srities, nuo 1935\xc2\xa0m. kovo m\xc4\x97n. Stalingrado srities komitet\xc5\xb3 I-asis sekretorius. Nuo 1937\xc2\xa0m. sausio m\xc4\x97n. VKP(b) Tolim\xc5\xb3j\xc5\xb3 Ryt\xc5\xb3 kra\xc5\xa1to komiteto I-asis sekretorius._NEWLINE_Nors J. Vareikis pats buvo aktyvus stalinini\xc5\xb3 represij\xc5\xb3 organizatorius, tai jo nei\xc5\xa1gelb\xc4\x97jo: 1937\xc2\xa0m. spalio m\xc4\x97n. suimtas, 1939\xc2\xa0m. liepos 29 d. nuteistas mirties bausme ir t\xc4\x85 pa\xc4\x8di\xc4\x85 dien\xc4\x85 su\xc5\xa1audytas. 1956\xc2\xa0m. reabilituotas. _NEWLINE_1967\xc2\xa0m. \xe2\x80\x9eBaltijos\xe2\x80\x9c laiv\xc5\xb3 statykloje pastatytas \xc5\xbevejybinis laivas \xe2\x80\x9eJuozas Vareikis\xe2\x80\x9c.'